Správa zo zahraničnej pracovnej cesty

1.	Účastník ZPC :

Titul, meno a priezvisko:	Mgr. Zuzana Murgoňová
Pracovisko:	Oddelenie programovania a analýz
	Odbor riadenia programov ERDF
	Sekcia štrukturálnych fondov EÚ
	Ministerstvo školstva, vedy, výskumu a športu SR
	Stromová 1, 813 30 Bratislava
Pracovné zaradenie:	manažér programovania
Funkcia: 	hlavný štátny radca
Znalosť jazykov:	AJ – C2

2.	Zahraničná pracovná cesta:
Štát:				Nemecko
Mesto:				Berlín
Vykonaná v dňoch:		17. 02. 2016 – 20. 02. 2016
Prijímajúca organizácia:	European Academy for Taxes, Economics & Law
 	At Potsdamer Platz, Entrance Leipziger Platz 9, 101 17 Berlín, Nemecko
Účel cesty:	Účasť na medzinárodnom seminári zameranom na získanie nových informácii a skúsenosti z oblasti prípravy a implementácie veľkých projektov v rámci programového obdobia 2014-2020
Spôsob financovania:	Vreckové, stravné, cestovné a ubytovanie hradilo MŠVVaŠ SR z prostriedkov technickej pomoci 

3.	Rámcový program pobytu:

Streda 17. 02. 2016
Odlet z Viedne do Berlína, ubytovanie.

Štvrtok 18. 02. 2016
•	Otvorenie seminára, úvodné príhovory a  predstavenie prednášajúcich ako aj účastníkov (Peggy Vercauteren, Erika Saltarelli) 
•	Prednáška Veľké projekty v novom programovom období 2014-2020 - nové výzvy (Erika Saltarelli)
•	Prednáška  Lekcie a skúsenosti získané z predchádzajúceho programového obdobia na nové programové obdobie  2014-2020 (Peggy Vercauteren)
•	Prednáška Štúdia uskutočniteľnosti a analýza nákladov a prínosov (CBA) - Kľúčové otázky na zváženie (Paweł Engel) 
•	Workshop Analýza nákladov a prínosov (CBA) - krok za krokom (Paweł Engel) 

Piatok 19. 02. 2016
•	Otvorenie 2. dňa seminára (Leo Flynn)
•	Prednáška Úspešné riešenie otázok štátnej pomoci (Leo Flynn)
•	Workshop Ako posúdiť či pomoc poskytnutá na projekt infraštruktúry zahŕňa štátnu pomoc (Leo Flynn)
•	Prednáška Posun smerom k udržateľnejším veľkým projektom 2014-2020 (Agata Payne)
•	Prednáška Ako pripraviť úspešný veľký projekt (Paweł Engel)
•	Záverečný príhovor a rozdanie certifikátov (Paweł Engel)

Sobota 20. 02. 2016
Odlet do Viedne.

4.	Stručný priebeh programu:

Prvý deň semináru po registrácii účastníkov sa začal úvodnými príhovormi Eriky Saltarelli, námestníčky štátneho  sekretariátu  pre  Operačné  programy  dopravy, Ministerstvo
národného rozvoja, Maďarsko a Peggy Vercauteren, hlavnej audítorky pre Finančný audit, Európsky dvor audítorov. Po úvodných slovách nasledovalo prestavenie všetkých účastníkov semináru spolu so stručnou informáciou o ich pracovnej náplni.

Seminár zahájila prvou prednáškou Erika Saltarelli (Ministerstvo národného rozvoja, Maďarsko) na tému „Veľké projekty v novom programovom období 2014-2020 - nové výzvy“. Svoju prednášku začala objasnením základných informácií o fondoch, regiónoch a celkovej situácii predkladania veľkých projektov v Maďarsku. Následne prezentovala príklad spojenia piatich malých projektov na obnovu a rekonštrukcie budov a podnikov mesta Budapešť do jedného veľkého projektu. Ďalej spomenula problémy s ktorými sa spolu so svojimi spolupracovníkmi stretla pri príprave štúdie uskutočniteľnosti (ďalej len „ŠU“), žiadosti o potvrdenie pomoci (ďalej len „ŽoPP“), žiadosti o nenávratný finančný príspevok (ďalej len „ŽoNFP“) atď. Na záver svojej prezentácie ešte upozornila na včasné plánovanie, nakoľko vydávanie potvrdení, certifikátov ako aj samotný preklad dokumentov (ŠU, ŽoPP a ŽoNFP) do angličtiny môže celkovo zdržať proces predkladania projektov Európskej komisii (ďalej len „EK“).

Seminár pokračoval druhou prednáškou Peggy Vercauteren (Finančný audit, Európsky dvor audítorov) na tému „Lekcie a skúsenosti získané z predchádzajúceho programového obdobia na nové programové obdobie  2014-2020“. Vo svojej prednáške predstavila veľký projekt Španielskej vlády pod názvom „Budovanie infraštruktúry prístavu Langosteria“, kde podrobne opísala jednotlivé fázy budovania prístavu, spolu s prípravnými prácami vrátane spevňovania morského dna. Ďalej pokračovala vizuálnou prezentáciou, kde boli zachytené jednotlivé fázy výstavby kde spomenula aj problémy s tým spojené ako aj význam verejnej mienky pri implementácii projektu.  V svojej prednáške zároveň  konštatovala, že celkové náklady žiadané na projekt sú zväčša nižšie než reálne náklady použité na implementáciu projektu, preto je dôležité počítať s rezervou. Ak raz EK schváli projekt spolu s rozpočtom, tento rozpočet sa nedá navýšiť o nepredvídané výdavky. Svoju prednášku ukončila vymenovaním princípov zabezpečenia rozpočtu správnym načasovaním a plánovaním.

Tretiu prednášku na tému „Štúdia uskutočniteľnosti a analýza nákladov a prínosov (CBA) - Kľúčové otázky na zváženie“ prezentoval Paweł Engel (Ministerstvo rozvoja a infraštruktúry  Poľsko).  Svoju prednášku začal definovaním základných pojmov: ŠU a CBA a uvedením dôležitých aspektov na ktoré žiadateľ nemá zabudnúť. Následne uviedol základné smernice a pokyny EK, ktoré sú dôležité pre správne vypracovanie ŠU a CBA. Ďalej pokračoval prezentáciou diagramu „CBA v rámci procesu posudzovania“ a jeho jednotlivých krokov. Prednášku ukončil konštatovaním, že analýza dopytu je najdôležitejšou časťou CBA.

Na záver prvého dňa bol pre účastníkov Európskeho seminára pripravený workshop na tému „Analýza nákladov a prínosov (CBA) - krok za krokom“ pod vedením Paweła Engela. Podstatou workshopu bolo na základe preddefinovaného scenára sformulovať odpovede, na jednotlivé témy napr. ako správne určiť investičné a prevádzkové náklady a výnosy, ako správne vypracovať finančnú analýzu, medzeru vo financovaní atď. Pri riešení zadanej úlohy sa účastníci rozdelili do piatich 4-členných skupín. Po dokončení úlohy všetky skupiny prezentovali svoje výsledky a odpovede, ktoré vedúci workshopu vyhodnotil a doplnil chýbajúce informácie.

Druhý deň semináru sa začal úvodným príhovorom Lea Flynna, člena tímu pre štátnu pomoc, Európska komisia, ktorý následne pokračoval vo svojej prednáške na tému „Úspešné riešenie problematiky štátnej pomoci“. V úvode prednášky zhrnul základné informácie o štátnej pomoci ako aj o spôsoboch ich využitia. Následne odprezentoval typy infraštruktúry spadajúcej pod štátnu pomoc ako aj infraštruktúry bez štátnej pomoci.  Záver prednášky bol venovaný analýze medzery vo financovaní.

Po prvej  prednáške nasledoval  workshop venovaný  téme: „Ako posúdiť, či  pomoc pre
projekty infraštruktúry predstavuje štátnu pomoc“.  Účastníci sa rozdelili do piatich  4 -členných skupín a pracovali na prípadových štúdiách, kde sa naučili trénovať svoju schopnosť rozhodnúť, kedy pomoc určená na projekt môže byť vylúčená z podpory infraštruktúry. Účastníci navzájom v skupinách diskutovali o svojich zisteniach a vymieňali si skúsenosti. Po dokončení úlohy jednotlivé skupiny prezentovali svoje zistenia, ktoré vedúci workshopu zhrnul a vyhodnotil. Na záver zopakoval podmienky pomocou ktorých sa dá vylúčiť štátna pomoc pre projekt.

V poradí  tretia prednášajúca odprezentovala  svoju  prednášku  Agata  Payne (GR pre životné prostredie, Európska komisia) na tému „Posun smerom k udržateľnejším veľkým projektom 2014-2020“.  Na úvod vysvetlila  ex ante kondicionality životného prostredia a ich dopad na veľké projekty.  Zvyšnú časť prednášky venovala strategickému posudzovaniu vplyvov na životné prostredie a súladu veľkého projektu s legislatívou EÚ v oblasti životného prostredia.

Záverečnú prednášku formou prípadovej štúdie mal Paweł Engel (Ministerstvo rozvoja a infraštruktúry  Poľsko) na tému „Ako pripraviť úspešný veľký projekt“. Prezentácia bola zameraná na žiadateľov o NFP, pričom prednášajúci venoval pozornosť praktickým problémom súvisiacich s teóriou životného cyklu, prekrývaniu právnych rámcov  a finančným opravám. Svoju prednášku ukončil vysvetlením úlohy externých poradcov pri príprave projektu.

Na záver druhého dňa organizátori predniesli záverečný príhovor, poďakovali sa prítomným za účasť a rozdali certifikáty potvrdzujúce účasť na medzinárodnom seminári zameranom na získanie nových informácii a skúsenosti z oblasti prípravy a implementácie veľkých projektov v rámci programového obdobia 2014-2020.

5.	Odporúčané závery:

Hlavným cieľom semináru bolo prezentovanie skúseností účastníkov z rôznych krajín EK v oblasti prípravy veľkých projektov ako aj upozornenie na možné komplikácie a zdržanie pri ich príprave, vrátane prípadových štúdií  úspešne dokončených projektov. Cieľ konferencie bol splnený prostredníctvom jednotlivých prednášok, workshopov, prípadovej štúdie a diskusie prednášajúcich s účastníkmi semináru.

6.	Prehľad prinesenej dokumentácie a miesto jej uloženia 

Prezentácie jednotlivých účastníkov sú dostupné v papierovej podobe vo forme pracovného zošita a v elektronickej podobe v kancelárii účastníka semináru.

7.	Osobitne vyhodnotený očakávaný prínos ZPC

Poznatky a informácie získané na konferencii budú aplikované pri príprave veľkých projektov, vo všetkých fázach prípravy (ŠÚ, ŽoPP/Oznámenie, ŽoNFP) a následne využité aj v samotnom procese implementácie veľkých projektov v novom programovom období.

8.	Spôsob zverejnenia výsledkov ZPC, prenos získaných informácií

Súhlasím so zverejnením správy na webovom sídle MŠVVaŠ SR. 

Správu vypracoval:	

Mgr. Zuzana Murgoňová
							.......................................

Dátum: 

2. 3. 2016

Správu schválili:

Mgr. Andrea Uhrínová
riaditeľka odbor riadenia programov ERDF			.......................................

Ing. Peter Viglaš
generálny riaditeľ sekcie štrukturálnych fondov EÚ		.......................................